BASES DE PARTICIPACIÓN QUE REXERÁN O I FESTIVAL DE CURTAMETRAXES SOBRE O PATRIMONIO ARQUEOLÓXICO DA PROVINCIA DE PONTEVEDRA
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 07/06/2016)

A Deputación de Pontevedra a través do Museo de Pontevedra organiza o I Festival de videoinvestigacións sobre o Patrimonio arqueolóxico da provincia de Pontevedra “Telearqueoloxía 2016”. “Telearqueoloxía 2016” é un festival de curtametraxes que ten como obxectivo fomentar e divulgar a investigación sobre o pasado para o coñecemento e comprensión do medio social, económico e ambiental actual. Proxecto financiado pola “Fundación Española para la Ciencia y la Tecnología–Ministerio de Economía y Competitividad” e a “Deputación de Pontevedra- Museo de Pontevedra”. O obxectivo destas bases é regulamentar o procedemento de participación en Telearqueoloxía 2016: I Festival de curtametraxes sobre o patrimonio arqueolóxico da provincia de Pontevedra. Existen dúas categorías de participación: — “Categoría Lascas”: para curtametraxes dun máximo de 5 minutos de duración, para menores de idade (a partires de 12 anos). — “Categoría Bifaces”: para curtametraxes dun máximo de 15 minutos de duración, para maiores de 18 anos. Pódese participar de xeito individual ou colectivo a través de centros de ensino ou agrupacións culturais, asociacións, universidades, etc. A participación será gratuíta. Telearqueoloxía 2016: I Festival de videoinvestigacións sobre o patrimonio arqueolóxico da provincia de Pontevedra, celebrarase os días 14, 15 e 16 de decembro de 2016. O lugar de celebración e exhibición será no Sexto Edificio do Museo Provincial de Pontevedra. Máis información na páxina web do proxecto www.telearqueoloxia. museo. depo. es/ ou na do Museo de Pontevedra www.museo. depo. es/, no correo electrónico: telearqueoloxia@depo. es e tamén nas redes sociais de Telearqueoloxía. As curtametraxes presentadas ao festival deberán ter como obxectivo comunicar o resultado ou o proceso dunha investigación sobre o patrimonio arqueolóxico no que teña especial protagonismo o patrimonio presente na provincia de Pontevedra ou nos fondos do Museo de Pontevedra. As obras presentadas poden ser en idioma galego e deberán incluír subtítulos en inglés. A Organización do festival resérvase o dereito de excluír todas aquelas obras cuxo contido sexa obsceno, violento, sexista, racista ou vulnere algún dereito fundamental das persoas. As curtametraxes presentadas ao festival poderán ter sido realizadas con cámaras, videocámaras, tabletas ou teléfono móbil. A organización resérvase o dereito de rexeitar unha obra pola baixa calidade da imaxe ou do son. Para inscribir as curtametraxes no “Festival de curtametraxes sobre o patrimonio arqueolóxico da provincia de Pontevedra” poderá elixirse entre unha das seguintes opcións: 1º.—Cubrir a ficha de inscrición que pode atoparse na dirección www.telearqueoloxia. museo. depo. es e remitila xunto coa curtametraxe en arquivo dixital e a transcrición dos diálogos, mediante wetransfer, Dropbox ou similar a telearqueoloxia@depo. es ou ben, 2º.—Remitir a curtametraxe a través da plataforma Movibeta na dirección www.festival. movibeta. com. Esta plataforma permite remitir tamén a ficha de inscrición e a transcrición dos diálogos. Cada participante poderá presentar tantas obras como desexe. As obras presentadas deberán levar obrigatoriamente un título, o mesmo que debe constar na ficha de inscrición. Os nomes que figuren na ficha de inscrición deberán ser os mesmos que figuren nos títulos de crédito das obras presentadas. A inscrición das curtametraxes no festival comporta a aceptación das presentes bases. As obras presentadas na presente edición do festival non poderán ser admitidas para participar en vindeiras edicións do mesmo. Os responsables das curtametraxes inscritas autorizan o emprego dun fragmento das obras, para a súa posible difusión en calquera medio de comunicación. O prazo de presentación das curtametraxes para a súa inscrición no festival finalizará o 10 de novembro de 2016. As curtametraxes inscritas no festival que cumpran os criterios das bases de participación poderán ser visualizadas a través da páxina web www.telearqueoloxia. museo. depo. es. Tamén, durante a celebración do festival exhibiranse para o público aquelas curtametraxes seleccionadas polo xurado de expertos designado para tal fin. As obras seleccionadas para visualizarse durante a celebración do festival daranse a coñecer a partir do día 26 de novembro 2016 a través da páxina web ou do blog do festival. Previamente, comunicarase aos participantes seleccionados vía correo electrónico. Por último, co obxectivo de dinamizar e promover a divulgación do patrimonio arqueolóxico, tamén poderanse exhibir as curtametraxes nalgún(s) dos diferentes portais relacionados co proxecto (canle de Youtube, Blog do proxecto, páxina de Facebook) nas datas e horarios que considere oportunos. Os premios Telearqueoloxía 2016 teñen como finalidade a visibilización e valorización das curtametraxes máis destacadas dentro do conxunto das presentadas ao festival. Entregaranse tres premios en cada categoría, previa selección dun xurado de expertos e mediante votación popular. As contías dos premios son as seguintes: “Categoría Lascas”: — Primeiro premio: 1.500 euros — Segundo premio: 1.250 euros — Premio especial do público: 750 euros “Categoría Bifaces”: — Primeiro premio: 3.000 euros — Segundo premio: 2.000 euros — Premio especial do público: 1.500 euros O xurado encargado de outorgar os premios estará integrado por expertos e colaboradores do proxecto e será designado pola organización. O ditame do xurado será inapenable e coñecerase durante a celebración do festival. As curtametraxes preferidas do público que levarán o “Premio Especial do público” serán seleccionadas mediante votación popular a través da web www.telearqueoloxia. museo. depo. es. Os premios serán entregados na gala de clausura do festival, a celebrar o venres 16 de decembro de 2016 no Sexto Edificio do Museo de Pontevedra. Os premios económicos están suxeitos a súa correspondente retención fiscal. Todas as obras presentadas ao festival que cumpran cos requisitos indicados nestas bases obterán un diploma de participación independentemente de ter ou non sido galardoadas con algún premio. Os responsables das obras premiadas deberán incluír a posteriori nas curtas unha recensión da obtención do premio co texto de referencia: “1º, 2º Premio ou Premio especial do público na categoría de participación (Lascas ou Bifaces) no I Festival de curtametraxes sobre o Patrimonio arqueolóxico da provincia de Pontevedra. Telearqueoloxía 2016”. Do mesmo xeito, deberán incluír os logotipos identificativos do “Ministerio de Economía y Competitividad, FECYT, Deputación Provincial de Pontevedra e Museo de Pontevedra”. Será responsabilidade dos participantes contar coas autorizacións pertinentes sobre o material empregado nas curtametraxes, referido aos dereitos de propiedade intelectual, dereitos de autor, de explotación, de honra, intimidade e imaxe así como calquera outros dereitos de terceiros. Do mesmo xeito, responsabilizaranse tamén dos dereitos de imaxe das persoas que aparezan nas curtametraxes, eximindo á organización de calquera tipo de responsabilidade neste sentido. A organización do festival declina toda responsabilidade legal sobre as curtametraxes presentadas a concurso e sobre o seu contido. Os autores das obras ceden ao festival os dereitos de explotación das curtametraxes, consistentes na reprodución, comunicación e distribución pública das mesmas. Estes dereitos exercitaranse sempre co recoñecemento da súa condición de autor/a, agás manifestacións en contra. A teor do disposto na Lei Orgánica de 13 de decembro de 1999, de Protección de Datos de Carácter Persoal, declárase que os datos que se recaben, segundo a súa finalidade, poderán ser incorporados ao Sistema de Información da Deputación de Pontevedra. O uso destes datos restrinxirase exclusivamente á xestión dentro do propio festival, podendo procederse a súa cesión ou comunicación a outras Administracións Públicas ou a terceiros nos supostos previstos pola Lei. Os interesados poderán exercitar os seus dereitos de acceso, cancelación, rectificación e oposición a través do Servizo de Atención Cidadá (SAC). A organización resérvase o dereito de modificar estas bases no caso de que por calquera imprevisto ou omisión fose necesario. A participación no festival supón automaticamente a aceptación destas bases. Museo de Pontevedra. Edificio Fernández López Pasantería, 2-12–36002 Pontevedra ES Teléfono: +34 986 80 41 00 Fax: +34 886 20 13 01 O Deputado de Cultura e Lingua, Iñigo Maria Vilallave Camuña.